དེ་བཞིན་ནང་བསྟན་དཔལ་འབྱོར་རིག་པ་ཡོད་པས་ནང་བསྟན་དཔལ་འབྱོར་རིག་པ་ཡིན་མི་དགོས་ཏེ།ནང་བསྟན་མཚན་ཉིད་རིག་པ་ཡོད་པས་ནང་བསྟན་མཚན་ཉིད་རིག་པ་ཡིན་མི་དགོས་པ་དང་།ནང་བསྟན་སྒྲ་རིག་པ་ཡོད་པས་ནང་བསྟན་སྒྲ་རིག་པ་ཡིན་ག་ལ་དགོས།དེ་བཞིན་ནང་བསྟན་བཟོ་རིག་པ་ཡོད་པས་ནང་བསྟན་བཟོ་རིག་པ་དང་།ནང་བསྟན་སྒྱུ་རྩལ་རིག་པ་ཡོད་པས་ནང་བསྟན་སྒྱུ་རྩལ་རིག་པ་ཡིན་ག་ལ་དགོས།དགོས་ཟེར་ན།ནང་བསྟན་རིག་གནས་ལྔ་བོ་ཡིན་དགོས་པར་འགྱུར་ཏེ།འདུལ་སྡོམ་ལས།སྡེ་སྣོད་གསུམ་དུ་གྱུར་པའི་ལྔ་གསུངས་ཕྱིར།།ཞེས་སྡེ་སྣོད་གསུམ་དུ་གྱུར་པའི་རིག་གནས་ཆེ་བ་ལྔ་ག་ཡོད་པར་གསུངས་པའི་ཕྱིར་རོ།།དེས་ན་ནང་བསྟན་དཔལ་འབྱོར་རིག་པ་ཡོད་པས་ནང་བསྟན་སྒོར་མོ་འཚོལ་བྱེད་ཅིག་ཏུ་ངོས་འཛིན་པ་ནི་མི་ལ་མ་ནིང་ཡོད་པས་མི་ཐམས་ཅད་མ་ནིང་དང་།མི་ལ་རྐུ་མ་ཡོད་པས་མི་ཐམས་ཅད་རྐུ་མར་ཁས་བླངས་པ་དང་འདྲ་བས་བྱིས་པ་བསམ་མེད་ཀྱི་རིགས་པ་ཡིན་ལ་བློ་ལྡན་ཁྲོད་དུ་དེ་ལས་ལྷག་པའི་ངོ་ཚ་ཞིག་ག་ལ་ཡོད།